**INDOKOLÁS**

**a Szombathely Megyei Jogú Város Helyi Építési Szabályzatáról, valamint Szabályozási Tervének jóváhagyásáról szóló 30/2006. (IX.7.) önkormányzati rendelet módosításáról szóló**

**……/2016. (…………) önkormányzati rendelethez**

**1.§**

Technikai jellegű módosítások szerepelnek a paragrafusban a jogalkotási jogszabályoknak megfelelő számozással. A példálózó felsorolások törlésre kerülnek.

**2. §**

Az (1) bekezdés alapján hatósági engedélyezési eljárásra vonatkozó előírás törlésére kerül sor.

A (2) bekezdés alapján új (19) és (20) bekezdésekkel bővül a 4. §, amelyek értelmében nő a lakás rendeltetési egységekhez elhelyezni szükséges gépkocsik száma.

**3. §**

A 4/A. § (1) bekezdésben hatósági engedélyezési eljárásra vonatkozó előírás szerepel, módosítása szükséges.

**4. §**

A szakasz az Ln1 jelű építési övezetre vonatkozó új zöldfelületi előírással egészül ki.

**5-6. §**

Technikai jellegű módosítások szerepelnek a szakaszokban a jogalkotási jogszabályoknak megfelelő számozással.

**7. §**

Hatósági eljárást szabályoz, ezért az 54. § (1) bekezdés módosítása szükséges.

**8. §**

Technikai jellegű módosítás, a jogalkotásról szóló jogszabályoknak megfelelő felsorolás bevezetése.

**9. §**

A rendelet szabályozási tervlapokat tartalmazó 1. melléklete helyett teljes terjedelmében új készül.

**10. §**

5. § (5) bekezdés: Hatósági eljárást is szabályoz, ezért módosítása szükséges.

6. § (2) bekezdés: Az 5 új rendeltetési egység a gyakorlati tapasztalat alapján túlépítést eredményezett, helyette 3 új rendeltetési egység elhelyezésének a lehetőségét biztosítja a rendelet.

55. § (4) bekezdés a) pontja:alapján a helyi egyedi védelem alatt álló épületek építési munkáihoz készült tervdokumentációnak nem kell tartalmaznia az épület fényképekkel dokumentált építéstörténetét.

**11. §**

Hatályon kívül helyező rendelkezéseket tartalmaz az OTÉK vagy más magasabb szintű jogszabályban szereplő rendelkezések megismétlésének, továbbá a hatósági eljárások újraszabályozásának az elkerülése érdekében.

4. § (3) bekezdés: Az önkormányzatnak nincs állattartási rendelete. Az építésügyi jogszabályban nem lehet az állattartás szabályairól rendelkezni, egyébként pedig hatályos jogszabály betartására hív fel.

13. § (4) bekezdés: A településképi véleményezési eljárás tárgya, ezért hatályon kívül helyezése szükséges.

13. § (8) bekezdés: Nem szabályozza, hogy ki és milyen eljárásban jár el, ezért hatályon kívül helyezése szükséges.

46. § (1) bekezdés: A többszintes növényállományra történő utalás törlése szükséges, az OTÉK nem ismeri a fogalmat.

47. § (7) bekezdés: Az Étv. által szabályozott rendelkezést tartalmaz, ezért hatályon kívül helyezése szükséges.

48. § (1)-(2) bekezdés: A hatósági engedélyezésre vonatkozó rendelkezések kerülnek törlésre, tekintettel arra, hogy a rendelet ezeket nem szabályozhatja.

50. § (4) bekezdés: Hatósági eljárásban szabályozva, hatályon kívül helyezése szükséges.

50. § (8) bekezdés: Beruházási engedély nincs, ezért az utolsó mondat törlése indokolt. Az első mondatban technikai jellegű pontosítások találhatók.

55. § (1)-(3) bekezdése: Hatályon kívül helyezésük indokolt, mivel a kulturális örökség védelméről szóló magasabb szintű jogszabályban és másik helyi rendeletben is szabályozott a művi értékvédelem.

**12. §**

A rendelet hatályba lépését tartalmazza.

**13. §**

A rendelet alkalmazására vonatkozó rendelkezést tartalmaz.